ΓΡΑΠΤΗ ΕΡΩΤΗΣΗ E-1800/98

υποβολή: Friedhelm Frischenschlager (ELDR) προς την Επιτροπή

(11 Ιουνίου 1998)

Θέμα: Πριμοδοτήσεις εξαγωγών - Μεταφορές ζώων

1. Πότε θα προτείνει ο Επίτροπος Fischler, όπως έχει ήδη υποσχεθεί στα μέσα μαζικής ενημέρωσης, στο Συμβούλιο Υπουργών την κατάργηση

α) της πριμοδότησης εξαγωγών που αφορά τις μεταφορές ζώντων ζώων

β) των λεγομένων "πριμοδοτήσεων του Ηρώδη" (για τη θανάτωση νεογέννητων μόσχων προς περιορισμό των πλεονασμάτων βοείου κρέατος;

2. Υπολογίζει η Επιτροπή ότι αυτές οι προτάσεις θα εγκριθούν και αν ναι έως πότε;

3. Εάν όχι, ποιες είναι οι χώρες που είναι γνωστές στην Επιτροπή ως αντίθετες προς αυτές τις μεταρρυθμίσεις και για ποιους λόγους απορρίπτουν οι χώρες αυτές τις εν λόγω μεταρρυθμίσεις;

Απάντηση του κ. Fischler εξ ονόματος της Επιτροπής

(17 Ιουλίου 1998)

1. Η Κοινότητα δεν επιδοτεί την μεταφορά ζώντων ζώων αλλά χορηγεί επιστροφές κατά την εξαγωγή ζώων και βοείου κρέατος. Δεν έχει γίνει πρόταση για κατάργηση των επιστροφών κατά τις εξαγωγές ζώων.

Όπως αναφέρθηκε στα μέσα μαζικής ενημέρωσης, η Επιτροπή είναι της γνώμης ότι η σφαγή νεογέννητων μόσχων λίγες ημέρες μετά τη γέννησή τους δεν είναι μακροπρόθεσμα αποδεκτή για την αντιμετώπιση του προβλήματος της υπερπαραγωγής. Αυτή είναι μια από τις αιτίες για τις οποίες η Επιτροπή αποφάσισε να παρουσιάσει στο πρόγραμμα δράσης 2000(1) τις προτάσεις της για τον τομέα του βοείου κρέατος, στις οποίες δεν προβλέπεται πλέον επιδότηση της μεταποίησης μόσχων(2). Επιπλέον, το Δεκέμβριο 1997, η Επιτροπή ενέκρινε τον κανονισμό (ΕΚ) 2502/97 της 15ης Δεκεμβρίου 1997, ο οποίος τροποποιεί τον κανονισμό (ΕΟΚ) 3886/92 που ορίζει λεπτομερείς κανόνες για την εφαρμογή των προγραμμάτων επιδότησης για το βόειο κρέας(3) και ορίζει ρητά ότι η επιλεξιμότητα για επιδότηση της μεταποίησης μόσχων θα εξαρτάται από τη συμμόρφωση με τους κανόνες της Κοινότητας σχετικά με την προστασία των ζώων κατά τη μεταφορά τους.

2.-3. Στις 18 Δεκεμβρίου 1998, το Συμβούλιο ενέκρινε ομόφωνα τον κανονισμό (ΕΚ) 2634/97 της 18ης Δεκεμβρίου 1997, ο οποίος τροποποιεί τον κανονισμό (ΕΟΚ) 805/68 περί κοινής οργανώσεως της αγοράς κρέατος(4) ορίζοντας ρητά ότι, σε περίπτωση εξαγωγών ζώντων ζώων, η επιστροφή κατά τις εξαγωγές θα εξαρτάται από τη συμμόρφωση προς τις διατάξεις της κοινοτικής νομοθεσίας, όσον αφορά την μεταχείριση των ζώων και ιδιαίτερα την προστασία των ζώων κατά τη μεταφορά. Το Κοινοβούλιο εξέφρασε γενικά ευνοϊκή γνώμη σχετικά με τον εν λόγω κανονισμό και την πρόταση της Επιτροπής. Στις 17 Φεβρουαρίου 1998, η επιτροπή διαχείρισης των μηχανισμών συναλλαγών εξέδωσε ευνοϊκή γνώμη για τον κανονισμό (ΕΚ) 615/98 της Επιτροπής, της 18ης Μαρτίου 1998, ο οποίος ορίζει συγκεκριμένους λεπτομερείς κανόνες εφαρμογής των ρυθμίσεων για τις επιστροφές κατά τις εξαγωγές όσον αφορά την προστασία των ζώντων βοοειδών κατά τη μεταφορά τους(5).

Τον Οκτώβριο του 1996, το Συμβούλιο Γεωργίας ζήτησε από τα κράτη μέλη να εφαρμόσουν τουλάχιστον ένα από τα δύο προγράμματα επιδότησης, την επιδότηση μεταποίησης μόσχων ή την επιδότηση πρόωρης θέσης στην αγορά, για περίοδο δύο ετών που άρχισε την 1η Δεκεμβρίου 1996. Συνεπώς, από την 1η Δεκεμβρίου 1998, η εφαρμογή της επιδότησης μεταποίησης δεν είναι υποχρεωτική για τα κράτη μέλη, όπως ήταν μέχρι το Δεκέμβριο 1996. Μέχρι στιγμής, κανένα κράτος μέλος δεν ενημέρωσε την Επιτροπή για τις σχετικές αποφάσεις του.

(1) COM(97)2000 τελικό.

(2) ΕΕ C 170, 4.6.1998.

(3) ΕΕ L 345, 16.12.1997.

(4) ΕΕ L 356, 31.12.1997.

(5) ΕΕ L 82, 19.3.1998.